《金缕曲 蚊帚》
清代·聂树楷

齐剪千茎雪。更平量琅玕半断，配他匀洁。生怕蒙茸拴不稳，万转千回牢结。

巧编作花纹点缀。彩线如环穿柄首，挂银钩帐角间陈设。

比麈尾，制全别。

纷纷宵小乘时出。苦宵来殷雷成市，吮人膏血。赖有此君能御侮，不住左萦右拂。

要仗汝，扫除一室。叵耐幺么多羽翼，正东驱，倏又从西逸。

清丑类，恐无术。

作者简介：贵州务川人，字尊吾，仡佬族，清光绪初游学贵阳，应府试,取第一名，甲午乡试中举。